આ તરફ ભાનુમતીની જમાદારી પણ ડૉ.સુમંતે ખાનગીમાં કરેલા ફોન પછી સાવ બંધ જ થઈ ગઈ હતી જાણે ! ન કરે નારાયણ ને રિપોર્ટમાં કંઈ ગરબડ નીકળે તો ? એવા એને મેં ખોટેખોટા જ દબડાવ્યા કર્યા ને આટલો વખત ? વારતહેવારે મારે માટે વગર કહ્યે ગજરો લઈ આવે. ઓલા મહિને ઑફિસના કામે બહારગામ ગયેલા તે કેવી સરસ સાડી લેતા આવેલા ! એટલું જ નહીં, મારી વરસગાંઠ આવી ત્યાં સુધી સંતાડીયે કેવી રાખેલી ! એવા એને ભગવાને આ કેવું દુઃખ આપી દીધું ! પેલે દિવસે ટાઉનહૉલમાં કવિસંમેલનમાં કેવા લઈ ગયેલા ! ‘ચાલ, ચાલ, તું જો તો ખરી. બહુ મજા આવશે.’ પેલા ભાઈએ કેવું ગાયેલું –